Kristiansund prestegjeld

Kristiansund prestegjeld var et prestegjeld tilhørende Ytre Nordmøre prosti. Det omfattet sogn i Kristiansund kommune i Møre og Romsdal fylke, og hovedkirken var Kirkelandet kirke.

Kristiansunds hovedsogn er nå en del av Kristiansund kirkelige fellesråd, og underlagt Ytre Nordmøre prosti i Møre bispedømme i Den norske kirke.

Historikk 

I Reformatsen 1589 hadde Qvernæs Præstegjeld fire kirker, betjent av to prester. Sognepresten betjente Qvernæs, Kornstad og Bremsnæs kirker, og Gryb hadde en residerende kapellan. Øyene som Kristiansund ble anlagt på, hørte fra gammelt av til Bremsnes sogn. Ved åpent brev av 6. januar 1708 fikk innbyggerne i Lille-Fosen tillatelse til å bygge kirke, og 9. september 1709 ble den første kirken innviet. Ladestedet skulle fortsatt tilhøre Bremsnes sogn. Grip ble formelt sett på som et residerende kapellani inntil 1827, men kapellanene fikk alt i 1635 tillatelse til å flytte fra fiskeværet og var siden bosatt i Kristiansund.

Ved kgl.res. av 20. august 1827 ble det residerende kapellaniet på Grip nedlagt, og Qværnæs delt i to prestegjeld, ved at Christiansund ble skilt ut og sammen med Frei sogn fra Tingvoll prestegjeld gjort til eget sognekall med byen som hovedsogn. Ved kgl.res. av 14. juli 1911 ble det gitt tillatelse til å bygge Nordlandet kirke, og ved kgl.res. av 26. august 1966 ble den delen av Kristiansund sogn som lå på øyen Nordlandet skilt ut som eget Nordlandet prestegjeld. Ved kgl.res. av 7.juni 1985 ble Frei sogn utskilt som eget Frei prestegjeld., gjeldende fra 1. januar 1986.

Ved avviklingen bestod Kristiansund prestegjeld av menigheten i Kristiansund.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Referanser

Kristiansunds historie
Religion i Møre og Romsdal
Prestegjeld i Møre bispedømme